Injectar vida i  realisme als personatges
Si us conviden a participar en una 'Dealer's Choice' —subtítol de 'La partida' i en realitat títol original de l'obra teatral— tingueu en compte que es tracta d'una partida de pòquer casolana basada en una mena de jugades, diguem-ne, a gust del consumidor. Tot i que els diners hi entren en joc, el que pesa més és l'entreteniment sense afany de fer caixa. Una mena de parxís per a criatures, vaja. La base del joc és que es pot optar per diferents variants del pòquer que poden escollir cadascun dels jugadors.

La ronda funciona en la direcció de les agulles del rellotge al voltant de la taula —aquí els espectadors observaran com subtilment la taula de joc de la segona part del muntatge es mou en en cercle en aquesta mateixa direcció com ja s'ha vist recentment en algun altre espectacle— i les conseqüències de fins on pot arribar el joc depenen de la febrada dels jugadors.

Patrick Marber (nom literari de Patrick Albert Crispin Marber, autor nascut a Wimbledon, Londres, el 1964) es va pràcticament donar a conèixer amb aquesta obra el 1995, quan la va estrenar al Royal National Theatre. Posteriorment, però, la glòria popular li arribaria el 2004 amb la pel·lícula 'Closer', un èxit amb l'aval dels EUA, de la qual en va ser guionista, dirigida per Mike Nichols, una història romàntica de dues parelles.

El tàndem de la parella Julio Manrique (director) i Cristina Genebat (traductora) ha adaptat l'obra a una ambientació urbana barcelonina, una opció gairebé d'obligada necessitat perquè els espectadors entenguin les aspiracions d'un dels sis protagonistes. Obra que toca un dels àmbits més actuals, la restauració, situada en un veterà restaurant de la ciutat, La Carta, que dirigeix l'Esteve (interpretat per Ramon Madaula) i que acaba sabent que un dels cambrers de la casa, Maxi (interpretat per Marc Rodríguez) vol comprar un local d'un carreró de tercer ordre de la Zona Franca per muntar-hi el seu propi negoci.

¿Què passarà a la Zona Franca d'aquí a uns anys? ¿Viurà aquell actual mas robat la transformació que va viure en el seu moment la Vila Olímpica i més tard la zona del Fòrum? ¿O quedarà només com una de les quimeres frustrades de l'alcalde Trias quan d'aquí a un any la coalició de forces de l'Ajuntament de Barcelona hagi canviat de dalt a baix a causa del desori existent en les formacions polítiques?

Si fem cas del que pensen del projecte d'en Maxi alguns dels col·legues que treballen amb ell al restaurant La Carta, tot fa pensar que és difícil convertir un antic espai amb wàters públics inclosos en un restaurant amb cuina de primera fila. La il·lusió, però, mou muntanyes... i restaurants.

Darrere del projecte d'en Maxi, però, hi ha l'ambició, els deutes, les rancúnies, les enveges i els tripijocs personals. Sis personatges tan ben avinguts a l'hora de fer taula de pòquer —a l'infern del restaurant— i tan malavinguts a l'hora de la feina i les relacions d'amistat —al cel de dalt, al menjador.

Cal tenir en compte aquesta diferenciació entre dalt (menjador) i baix (celler) que ha emfasitzat aquest muntatge dirigit per Julio Manrique, que ha capgirat la platea i l'escenari del Teatre Romea amb una plataforma central i que opta per no aturar el ritme de dues hores amb cap entreacte, mentre es fa el canvi de menjador i cuina de la primera part a celler i magatzem a sota, de la segona part, amb els sis intèrprets en la penombra, amb casc i llanterna d'espeleòleg inclosos.

De la presumpta netedat de dalt es passa a la evident foscor de sota on té lloc la partida o la 'Dealer's Choice' dels sis individus. Una primera part que ha servit per conèixer les inquietuds, la manera de fer i els conflictes personals de cadascun dels personatges que contrasta amb una segona part on surten sobre el feltre verd no només les cartes bones i les dolentes sinó també les veritats i les mentides de cadascun d'ells.
Com en un joc de pòquer, cada jugada serveix perquè cadascun dels sis personatges vagi desapareixent d'escena de la mateixa manera que hi ha entrat. La majoria ho fa com a perdedor empedreït; algun se'n surt com a guanyador de consolació; i només un, se'n surt com a absolut vencedor de la partida.

L'obra marca una de les característiques de Patrick Marber. Aquí, contràriament del que passaria més endavant amb la pel·lícula 'Closer', les relacions de parella són absents. El que compta és la relació entre pare (Esteve) i fill (Carles / Charlie), interpretat per Oriol Vila; o les bones i males relacions entre el cuiner, Sant (Joan Carreras) i un altre dels cambrers, Frankie (Andrew Tarbet), o la malèfica complicitat entre Carles / Charlie, el fill, amb l'únic comensal d'aquella nit al restaurant La Carta, Ash (Andreu Benito), un individu sospitós que s'afegeix a la partida habitual de La Carta i que és el personatge, esclar, que porta la trama al desenllaç.

'La partida' és una obra on els intèrprets han d'injectar vida i  realisme als seus personatges. Si no fos així, tot s'ensorraria. Julio Manrique ha dirigit els sis actors fent que s'interseccionin els dos plans de la primera part —menjador i cuina— amb fragments de converses a una i l'altra banda, amb una paret invisible, sense que aparentment tinguin res a veure una conversa amb l'altra. Ha forçat alguns dels diàlegs més crispats. S'ha moderat, en canvi, en algunes de les situacions en què quan tot s'hauria de desmarxar impera la calma.

Hi ha un volgut contrast, doncs, entre disparar la violència per futileses i mantenir la serenitat davant del desastre. Aquest equilibri fa gairebé perfecta —per no dir perfecta del tot— la posada en escena. Hi ajuden les interpretacions de cadascun dels personatges: la tranquil·litat de Ramon Madaula (Esteve, el pare i patró del restaurant), el misteri d'Andreu Benito (Ash, el nouvingut), l'estar pels fogns de Joan Carreras (el cuiner), la mirada enfora d'Andrew Tarbet (el cambrer), la falsa dolescència d'Oriol Vila (el fill d'Esteve) i l'excitació, la ingenuïtat, l'optimisme i l'autoenganyifa de Marc Rodríguez (el cambrer Maxi), el personatge, que, per obra i gràcia de l'autor Patrick Marber acaba sent, sense voler-ho, el protagonista absolut de 'La partida'.

Andreu Sotorra. Clip de Teatre, 10 juliol 2014

______________________________________________________

Una obra molt masculina

Excel·lent muntatge, marca Julio Manrique, en les coordenades estètiques de l’’American Buffalo’ de David Mamet que va dirigir també ell, fa uns anys, al Lliure. Mamet és, de fet, un referent obertament acceptat per Patrick Marber, autor de l’obra. Aquí no som a cap rere botiga però si al menjador i la cuina del restaurant de l’Esteve, on cada diumenge amo i treballadors juguen una timba de pòquer —que habitualment acaba amb els cambrers i el cuiner més endeutats i acceptant descomptes del sou per seguir tirant—. Una obra molt masculina, de sis paios grisos (tots amb problemes amb les dones) que troben en les cartes el refugi dels seus diversos fracassos (laborals, sentimentals). Situacions i diàlegs que semblen ‘tranches de vie’, instantànies quotidianes irrellevants, per sota de les quals l’autor fa lliscar la seva dissecció del comportament humà. La part final del muntatge, la de la timba, es podria fer pesada als no familiaritzats amb el joc, però un giratori hàbilment situat a escena –cal suposar que el mateix d’ ‘El Crèdit’-, dona el dinamisme necessari. Bones interpretacions, en registres diferents als que estem habituats en els casos de Ramon Madaula i Joan Carreras. Més previsible la d’Andreu Benito, elèctrica la de Marc Rodríguez, imprimint ritme a l’escena. Costa, a vegades, entendre el català d’Andrew Tarbet fent el paper del cambrer ‘guiri’. Un consell: assegureu-vos, abans d’anar a veure l’obra, que el Romea hagi arreglat l’aire condicionat, sobretot si us heu d’asseure al pis de dalt.
Víctor Giralt. Recomana, 5 juliol 2014. 

______________________________________________________
La partida important no és la de pòquer

Una de les primeres obres del britànic Patrick Marber, autor de Closer. Una obra que comença gairebé com una comèdia de situació a la cuina d’un restaurant amb personatges molt quotidians i que camina lentament cap a l’escena final amb un cert suspens per l’arribada d’un convidat inesperat.

Un text que parla de les relacions paternofilials, de l’amistat i dels somnis d’un grup d’homes molt sols que conviuen en un petit restaurant on cada diumenge a la nit juguen una partida de pòquer d’aficionats. Però l’autèntica partida és la de la vida, la que juguem tots. I en el món real, fora dels escenaris, el cert és que tots apostem.

Un magnífic Ramon Madaula és l’Esteve, l’amo del restaurant i el pare del Carles (Oriol Vila), un bala perduda, però també una mena de cap de família que aconsella i cuida els treballadors, a la seva manera. Un personatge segur d’ell mateix, ferm però suau. La partida és una obra d’actors. Ells han d’omplir de vida els personatges. I a fe que tots ho aconsegueixen sobradament.

Qui porta l’aigua al seu molí, però, són Marc Rodríguez, com un eixelebrat, divertit i simpàtic cambrer, i Andreu Benito (Ash), com un ombriu professional del joc sense altra vida que el món de les cartes. A la bona direcció d’actors s’hi ha de sumar l’excel·lent, per viva, traducció de Cristina Genebat i l’encertat ritme d’una funció molt recomanable.

Santiago Fondevila. ARA, 7 juliol 2014

______________________________________________________

Un text ben construït

Un text ben construït amb uns tipus identificables i propers, sis actors experimentats i eficaços i una direcció encertada es donen cita a La partida (Dealer's Choice).  Amb aquesta obra, Patrick Marber va estrenar-se com autor dramàtic el 1995, al Royal National Theatre de Londres, aconseguint un èxit aclaparador. Les claus d'aquest èxit es deuen principalment a un text que aborda un dels tòpics de les relacions humanes: les relacions paterno-filials. No es tracta, però, d'una relació únicament bidireccional, si no que les relacions establides entre els sis personatges aborden el tema de les dependències i els afectes des de diferents perspectives més enllà de la consanguinitat. El tema està servit sobre la base d'una timba de cartes: un altre lloc comú de l'imaginari col·lectiu ampliat abastament pel cinema. L'acció es desenvolupa en un restaurant familiar durant una tarda/nit de diumenge. De l'escenari —al centre—, en surten tres espais escènics definits, no només per l'escenografia, també per la interacció dels personatges en l'espai. Julio Manrique ha sabut il·lustrar aquesta peça de tall molt clàssic posant l'accent en les interpretacions dels sis homes. Els sis actors han perfilat els seus personatges carregant-los dels matisos necessaris: juguen a les cartes de la mateixa manera que viuen. O és al contrari? Qui guanya? Tots perden? A bon ritme, es succeeixen les escenes; encara que el to crispat de certs moments derivi en alguns crits o escarafalls innecessaris. Al centre del Romea es retalla un petit tros de vida amb una banda sonora, no per evident —Cat Stevens, Kenny Rogers—, menys eficaç.
Iolanda G. Madariaga. Recomana, 10 juliol 2014

______________________________________________________

Treure el dimoni que portem dins

L’atracció —sobretot quan ratlla l’addicció o ja s’hi ha convertit— pel joc en general i el de cartes en particular ha suscitat, a banda de diversos tractats mèdics, un gran interès en el món de la literatura i les arts escèniques. Una petita mostra és el muntatge que, dins la programació del Grec, es presenta al Teatre Romea: Dealer’s Choice, una obra primerenca de Patrick Marber estrenada a Londres el 1995 amb la qual encetaria una exitosa trajectòria al teatre i al cinema.

Centrat en una partida de pòquer, el text ens situa a l’interior d’un restaurant barceloní (ja que Cristina Genebat ha reubicat amb encert l’emplaçament original), un dissabte a la nit, poc abans que el local obri les portes. Recorrent els diferents espais, entrarem de mica en mica en un microcosmos habitat per cinc homes —autoproclamats “mascles”— acostumats a abocar esperances i frustracions damunt la taula de joc, a canalitzar pors i desitjos en aquestes trobades nocturnes gràcies a les quals l’Esteve (Ramon Madaula), l’amo del restaurant i organitzador de la timba, pot veure l’esgarriat del Carles, el seu fill; on Frankie (Andrew Tarbet) procura guanyar prou diners per retornar al seu país, Maxi (Marc Rodríguez) somnia fer realitat la seva nova vida d’empresari agosarat i Santi es debat, un cop més, entre el “vol i dol” de les seves misèries quotidianes. Avui, però, s’hi ha afegit un nou jugador: l’Ash (Andreu Benito), un personatge d’aire misteriós amb el qual en Carles (Oriol Vila) se sent prou identificat.

Jugar a pòquer, però, reclama més astúcia que no crits, renecs, insults i cadires per terra, excepte quan l’objectiu no és només plomar el contrari sinó, bàsicament, treure el dimoni que portem dins. I aquesta sembla ser la intenció del dramaturg, ja que la partida en si —que si bé en algun moment pot fer-se una mica feixuga, tampoc no demana un públic entès en la matèria— només ocupa la segona part de l’obra i en realitat li serveix d’excusa per parlar del que més l’interessa —els sovint difícils vincles que hi ha entre pares i fills, entre la veritat i la mentida, l’interès i l’amistat...— i esdevé la vàlvula per on s’escapen emocions i sentiments verbalitzats barroerament i gairebé a cops. Per això, d’entrada, l’acció se situa a la part de dalt del restaurant, i la segona, a baix. L’autor crea, així, dos espais oposats —l’un obert, a peu de carrer, i l’altre tancat, al soterrani— que, sense voluntat d’aprofundir-hi i amb més o menys intensitat segons els personatges, esbossen i en certa manera simbolitzen els dos mons, la “doble cara” dels seus protagonistes.

El muntatge que en fa Julio Manrique té l’aire i la forma que ja el comencen a identificar, en què hi ressona el gust anglosaxó, la força d’una “banda sonora” emblemàtica i ben trobada... i un escollit grup d’intèrprets, entre els quals no hi pot faltar el sempre expansiu Marc Rodríguez. Sis més que bons actors confegeixen, doncs, un planter al qual poca cosa es pot “recriminar” (fora alguna escena innecessàriament cridada o una vocalització no sempre prou neta), entre el qual, però, m’hauria agradat sentir una mica més de complicitat.

Núria Sàbat. Recomana, 11 juliol 2014. 

______________________________________________________

Excel·lent teatre comercial

Amb 'La partida' es va estrenar l'actor i guionista Patrick Marber com a autor teatral. Comèdia composta per sis drames individuals. Translació escènica d'una 'buddy-movie', una pel·lícula de col·legues en la qual les dones no estan convidades. El lloc de la trama és un restaurant que una vegada a la setmana acull al  celler una timba de pòquer. Juguen habitualment l'amo, el seu fill, el cuiner i els tres cambrers de La Carta. Aquesta nit ha fallat un dels tres. La seva cadira l'ocupa un convidat. Un tipus amb interessos. Es juga amb diners, molts diners. Guanyar o perdre significa alguna cosa en aquesta taula.

És possible que en acabar la partida algú marxi amb diners a la butxaca però tots els jugadors són d'alguna manera perdedors. Si no amb les cartes, amb la seva vida, o amb tot. No cal témer per ells. Marber és una versió amable de Mamet. No es delecta en les seves desgràcies. A tots els ofereix una primera sortida d'emergència. En el moment crític sempre hi ha un gest que salva com a mínim la nit o el dia després. Aquí ningú no es tirarà pel pont. No mentre es mantinguin sota la protecció de l'autor i dels directors que tenen molt en compte que aquesta obra és una comèdia alimentada per petites tragèdies.

Julio Manrique ho té molt clar —fins i tot quan coreografia amb un ball en línia l'enllaç amb l'últim acte— i es dedica a posar ofici a un text eficaç. Alt nivell en les interpretacions del sextet que van des de la complexitat que aporta Joan Carreras o el magnetisme petri d'Andreu Benito a l'anfetamínica composició que fa Marc Rodríguez, l'idiota feliç del grup. Potser la presència més descontrolada de la funció.

Excel·lent teatre comercial que no s'ha de confondre amb altres apostes anglosaxones de Manrique de més risc com 'Coses que dèiem avui'.

Juan Carlos Olivares. Time Out, 11 juliol 2014.

______________________________________________________
Una timba catàrquica

La partida demostra l'habilitat de Julio Manrique en habilitar espais, ambients, en fer córrer l'escena al ritme que ell vulgui imprimir. Ressona l'ambient ombrívol del Coses que dèiem avui, de Neil Labute, que va posar en escena el Grec del 2010 i que, posteriorment, salltaria a la Villarroel en temporada estable.
L'actor i director, amb la complicitat d'un repartiment d'asos ("els fills deuen ser com els asos que te'ls estimes tant que t'enceguen") al repartiment serveix una timba al soterrani d'un restaurant. És imprescindible, abans, conèixer la bondat/maldat dels personatges en un ambient més convencional (no tant de pel·li de sèrie B). El que no cuina, es desfà en elogis del seu nou projecte a la Zona Franca on ara hi ha uns lavabos d'un poliesportiu. El que no vol inventar-se un nou logo pel restaurant, explica les seves ganes de tornar a Amèrica. El que no demana diners, els exigeix. Aquesta timba, que durant anys s'ha fet el diumenge a la nit, amb les misèries i riqueses de cada sessió, té un noséquè de catàrtica, de decisiva. O potser no, i és només l'èpica dels personatges que sempre procuren que aquella sigui l'última partida. Volen posar-se fronteres al joc,per poder saltar-se-les.

En definitiva, un muntatge correcte, amb molta comicitat de l'antiheroi Maxi (Marc Rodríguez) i el món de perdedors dels altres. Una taula de patetisme que, a través de les cartes, es revelen uns personatges molt humans, dèbils, mancats d'amor i que ensorren en un joc banal la seva il·lusió. La disciplina, element que haurien de conrear els jugadors professionals de pòquer (o no) salta quan l'emoció domina l'ànima. Teatre en estat pur, doncs.

Jordi Bordes. Recomana, 13 juliol 2014.

______________________________________________________
Retrat revelador de les relacions humanes

Julio Manrique s'acomiada del Teatre Romea amb una producció ben fidel als seus paràmetres: obra contemporània, posada en escena que genera empatia i que va descarregant petites dosis de bilis en les rèpliques (i també els silencis) dels personatges. Tot i que sembli que parli de la capacitat de control a l'entorn d'un tapet on es juga a cartes, en realitat és un retrat prou revelador de les relacions humanes. De pares i fills. Però també d'amos compassius i cambrers ineptes. De mentides i de pèrdues, moltes pèrdues. Per cada un que guanya, cinc perden. La vida sembla que no mantingui una proporció tan bèstia. Manrique és un bon observador de restaurants. Els sap retratar molt bé. Ja ho va fer, per exemple, al Coses que dèiem avui, de Neil Labute (Grec 2010).

L'autor posa el termòmetre als personatges en dues ocasions: en el seu entorn laboral (tots els membres d'aquesta partida de diumenge a la tarda comparteixen feina en un restaurant) i en el moment de la timba. Són dos instants allargassats, que ajuden a veure com una actitud vital es correspon (o no) amb un comportament malaltís en la partida. Manrique hi posa joc coreogràfic en els intermedis, tot accelerant el pas del temps i fent que en el moment de servir sopars i recollir les taules i de baixar al soterrani passi una alenada d'aire que refresqui l'ambient. La tensió en la timba va pujant, gradualment.

L'efecte roda giratòria quan es produeixen les partides mostra, en realitat, una espiral que cada cop poua més avall. Com si fos impossible de sortir-ne. El mateix autor, Patrick Marber, confessa haver perdut molts diners apostant. La disciplina, element que han de conrear els jugadors professionals de pòquer (o no), salta quan l'emoció domina l'ànima. Teatre en estat pur, doncs.
Jordi Bordes. El Punt Avui, 16 juliol 2014

______________________________________________________
Domingo noche, póquer

En 1995, Patrick Marber estrenó por todo lo alto Dealer’s choice, su primera obra, en el Nacional inglés. Críticas superlativas (“ha nacido un gran dramaturgo”), premios, salto al West End. Dos años más tarde tiene lugar el exitazo de Closer. En 2001 llegan los palos a Howard Katz, su tercera comedia (y la que prefiero de las tres). Tibia acogida para las obras que siguen —The musicians (2004), Don Juan in Soho (2006)— y silencio (teatral) desde entonces: lo último que sé de Marber es que ha escrito (¡ay!) el guion de 50 sombras de Gray.

Julio Manrique y Cristina Genebat, que hará dos temporadas protagonizaron en el Romea La señorita Julia en adaptación de este autor, firman ahora, respectivamente, la puesta y traducción de La partida (o sea, Dealer’s choice) dentro del Festival Grec. Estupendo montaje y formidables interpretaciones para una pieza desigual. ¿Me permiten un fantaseo? Imagino una versión minimalista de La partida en la que solo se monta el segundo acto, y tenemos que deducir la naturaleza (y los problemas) de cada personaje a partir de su modo de jugar. Y de lo que dicen y lo que callan, claro. Si solo con ese segundo acto entendemos la obra, tenemos un problema con el primero. Lo sé, es una especulación un poco extrema, una prueba del ácido, pero algo le falta y algo le sobra a ese primer acto. Le falta, a mi juicio, garra, y le sobra exposición. Ecos del Wesker de La cocina: teatro bien hecho, personajes bien observados, pero que no me atrapan; quizás porque algunos (no les digo cuáles, ya lo verán) llevan su destino escrito en la frente con letras de neón. Para mí, La partida no arranca realmente hasta la aparición del misterioso Ash (Andreu Benito), porque con él llega una pregunta-garfio: ¿qué viene a buscar, que hará esta noche?

Cada noche de domingo hay póquer en el sótano del restaurante de Esteve (Ramon Madaula). Todos necesitan jugar. Unos por pasta, otros por adicción. Adictos a la excitación del riesgo, adictos al castigo de la pérdida… y quizás a algo más. También ustedes han de descubrir, observando a los jugadores, para qué juega cada uno. Ahí va, para abrir boca, una cita de Mamet, que conoce el paño: “Debes averiguar si tu verdadero objetivo en el juego no es ganar dinero o, por el contrario, demostrarte a ti mismo que Dios te ama o Dios te odia”.

Digamos, para resumir, que durante el primer acto me seducen más los actores que el texto. Me gusta muchísimo verlos actuar. Me gusta ver cómo el descomunal Ramon Madaula muestra, poco a poco, sin subrayados, su cansancio, su lucidez, su resignación, más allá de las palabras. Esteve, padre y patrón (mitad maestro zen con una herida secreta, mitad Donny en American Bufalo, que también montó Manrique), concibe el póquer como una forma de orden, como una escuela de costumbres, como una rara manera de poder ver a su hijo al menos una noche a la semana. Y, sí, como algo más, que aflorará, a caño libre, en el tercio final. Me gusta ver a Joan Carreras, otro grande, en el papel del chef Santi, intentando que las aguas no se descontrolen, tironeado por dos citas como dos alcoholes. Me gustan los silencios, las miradas de Andreu Benito, de qué forma nos mantiene en la duda acerca de la verdadera naturaleza de Ash. Me gusta mirarlos porque en esos silencios, en esas pausas, en esas acciones aparentemente nimias, me hacen ver su pasado o su futuro inminente (los excesos hippies, el oscuro cuarto de pensión). Aunque se aten un zapato, porque esa acción es un dedo levantando el percutor. Me gusta el modo en que Oriol Vila muestra la deriva adolescente de Carles, el hijo de Esteve, y cómo insinúa, sin clichés “juveniles”, hasta dónde es capaz de llegar.

Andrew Tarbet, actor de origen americano, da estupendamente el tipo (y el anhelo) del camarero Frankie. Tiene una escena demasiado gritada y a ratos me cuesta un poco entender su catalán. Me quejo de excesiva exposición, pero quizás le falte a su personaje algo más de desarrollo. Me fatiga el personaje de Maxi, el otro camarero, que parece haberse caído de crío, como Obélix, en una agitada perola. Marc Rodríguez defiende a ese cachorro que oscila entre el optimismo desenfrenado y la idiocia pura, y le echa la energía nerviosa (aquí sin malevolencia) que imprimió a Teach en el American Bufalo ya citado, que se vio en el Lliure y en La Abadía.

Me gusta la versión de Cristina Genebat, que ambienta la historia, sin tropiezos, en la Barcelona de hoy, y me gusta mucho cómo la ha dirigido Julio Manrique. Me gusta la escenografía de Sebastià Brosa, minuciosamente naturalista pero con ese muro invisible entre cocina y restaurante, que permite varias conversaciones simultáneas. Han situado el espacio en el centro del Romea, con gradas (muy cómodas) alrededor: estupenda idea. Me gusta la sencilla y difícil coreografía de la cena, con los clientes invisibles. Y la banda sonora de Ramon Ciércoles, con canciones muy bien elegidas, y un toque maestro: el loop instrumental de Father and son, de Cat Stevens, que se va desenredando y no estalla plenamente hasta el final.

No es que yo sepa demasiado de póquer (tendré que preguntarle al maestro García Pelayo), pero creí comprender con claridad las etapas, los giros, la jerga de la partida. Está sabiamente construida por Marber, un poco a lo Diez negritos. Truco astuto: te hace creer que sabes cómo va a acabar y quién se llevará el bote, pero no, no lo sabes. Nos la da con queso a la manera de Norman Jewison en El rey del juego, citada en el texto, imagino que con reverencia. Manrique sirve paso a paso la tensión creciente: recordaré el enfrentamiento entre los viejos pistoleros, tan (ya puestos en películas) a lo Duelo en la alta sierra.

Marcos Ordóñez. El País, 19 juliol 2014.

______________________________________________________
Brillant feina coral en què Madaula i Benito s'emporten les millors jugades de la partida

Posats a ficar totes les cartes damunt la taula, ¿preferiu jugar al tot o res i arriscar present i futur en cada nova partida, o més aviat sou partidaris del joc que no et compromet del tot, que sempre et permet tenir sota control danys i pèrdues i evitar, així, la possibilitat de caure a l'abisme?

Tal com assenyala Julio Manrique, el director d'aquest molt bon espectacle que té quelcom de fi d'una època (Manrique s'acomiada de la direcció del Romea amb un muntatge ben representatiu tant d'un tipus de teatre amb el qual s'identifica especialment, com de la seva manera d'entendre la direcció escènica), aquesta és, en gran mesura, una obra sobre pares i fills. I al restaurant on té lloc l'acció de l'obra i la partida que cada diumenge s'hi celebra quan els clients han marxat cap a casa, hi trobarem, precisament, i per començar, un pare (l'Esteve, Ramon Madaula, l'amo del local) intentant rescatar-protegir el seu fill d'algú altre (l'Ash, Andreu Benito), que ha adquirit davant d'aquest fill les dimensions d'inquietant figura paterna amb una pàtina extra de perill.

Mentre l'Esteve representa l'obsessió addictiva controlada capaç de canalitzar-se en una partida setmanal, l'Ash se'ns presenta com el jugador per a qui no existeix cap més veritat que la que es desenvolupa al voltant del tapet verd. I per a un fill (en Carles, Oriol Vila) que ha deixat una mica enrere els anys de l'adolescència, però no pas la necessitat de rebel·lia inadaptada, la vida, que juga sempre al tot o res, tal com la viu l'Ash, té molt d'aprenentatge seductor per assolir la pròpia identitat, mentre la vida de la controlada partida setmanal pot adquirir l'aparença de covardia mediocre. No és estrany que en aquest context, i malgrat la brillantor del treball coral de tot el repartiment, l'enfrontament entre Madaula i un Benito capaç de tallar l'aire amb rèpliques cíniques (n'hi ha una d'especialment memorable, sobre un bistec tàrtar) s'emporti les millors jugades de la partida.

Al text de Marber (sòlid i notable, tot i no arribar a l'excel·lència amb què altres autors s'han acostat a una taula de joc) també hi ha espai per a nois amb el cap ple de pardals que semblen demanar a crits un pare mínimament orientador (en Maxi, Marc Rodríguez), i per a pares que es debaten entre la fidelitat a la partida i la fidelitat a la responsabilitat paterna (en Santi, Joan Carreras). I també per a un únic personatge (en Frankie, Andrew Tarbet, l'estranger de la colla) de qui ho desconeixem gairebé tot del rol que han tingut els vincles paternofilials en la seva existència, i està jugant tota l'estona amb la possibilitat de sortir de la partida. Encara que potser, en el fons, l'amenaça no és res més que una catxa més que volem marcar a la vida.
Joan-Anton Benach. La Vanguardia, 28 juliol 2014

______________________________________________________

Assolir la felicitat, conquerir el futur

No és estany que La partida (Dealer’s Choice) s’hagi erigit com l’espectacle de més èxit del Grec’14 perquè en aquesta producció del Teatre Romea hi coincideixen un gran text, un molt bon director i alguna que altra cosa que en fan una producció imprescindible a l’hora de parlar de bon teatre. I això que, almenys en aparença, el plantejament de Patrick Marber és extremadament senzill: sis homes que, com cada setmana, es troben al soterrani del restaurant propietat d’un d’ells per jugar una partida de pòquer.

Res més. I tampoc res menys perquè, poc a poc, l’espectador anirà descobrint que la partida, l’autèntica, és la que els protagonistes juguen cada dia per treballar, complir els seus desitjos, assolir la felicitat, conquerir el futur o, simplement, sobreviure. La grandesa del text de Marber és que traspua realitat per tot arreu perquè l’autor allibera els personatges i els deixa fer construint un argument en el que el més important no és el que passa sinó el que els passa als protagonistes.

Julio Manrique ha fet una mica el mateix amb els actors. Conscient que té un gran equip interpretatiu els ha deixat fer, els ha permès viure. I d’aquesta manera Ramon Madaula, Joan Carreras, Marc Rodríguez, Andrew Tarbet, Oriol Vila i Andreu Benito ofereixen uns treballs ajustadíssims, complementaris i generosos. Dóna gust veure’ls treballar i, sobretot, s’agraeix que transcendeixin el text fins al punt que el més important dels seus personatges no és el que diuen sinó el que no diuen. Les mirades, la complicitat, els silencis i els gestos esdevenen a La partida, un subtext que mereix figurar com el millor de la proposta i que permet que una comèdia plena de testosterona ambientada en una partida de pòquer subterrània esdevingui plena de tendresa.

Un bon text, un gran director, uns actors excel·lents, juntament amb una escenografia ben resolta i una bona banda sonora, com és el cas, farien un gran espectacle. Aquí, el subtext, converteix La partida en un espectacle en bona mesura indispensable.
Marc Sabater. Recomana, 31 juliol 2014

______________________________________________________

